b'\n_START_ARTICLE_\nBla\xc5\xbeenka Zori\xc4\x87\n_START_SECTION_\n\xc5\xbdivotopis\n_START_PARAGRAPH_\nBla\xc5\xbeenka Zori\xc4\x87 je u srednjoj muzi\xc4\x8dkoj \xc5\xa1koli bila u\xc4\x8denica Margite Matz, a potom je na Muzi\xc4\x8dkoj akademiji u Zagrebu studirala glasovir u razredima Ive Ma\xc4\x8deka i Darka Luki\xc4\x87a: diplomirala je 1957. i odmah se posvetila klavirskoj pedagogiji. Bila je profesorica glasovira i pro\xc4\x8delnica klavirskih odjela u zagreba\xc4\x8dkim srednjim glazbenim \xc5\xa1kolama, do 1971. na Glazbenoj \xc5\xa1koli Blagoja Berse, a od 1971. na Glazbenoj \xc5\xa1koli Vatroslava Lisinskog. Godine 1993. imenovana je u zvanje profesora mentora.Njezini su \xc4\x91aci uspje\xc5\xa1no nastupali na brojnim produkcijama, osobito 1960.-ih, kada su me\xc4\x91u prvima u svijetu izvodili onda\xc5\xa1nju avangardnu glazbu (Muzi\xc4\x8dki biennale Zagreb). Mnogi njezini u\xc4\x8denici uspje\xc5\xa1no su upisali Muzi\xc4\x8dke akademije u Hrvatskoj i inozemstvu, primjerice Vitomir Ivanjek, Inja Davidovi\xc4\x87, Matija Dedi\xc4\x87, Mia Elezovi\xc4\x87, Darko Domitrovi\xc4\x87, Nada Majnari\xc4\x87, Kristina Zolota i dr._NEWLINE_Objavila je izdanja instruktivne literature o radu s malom djecom: Etide za mlade pijaniste (1973.), Abeceda klavira (dva sveska, 1974. i 1975.) te mnoge stru\xc4\x8dne \xc4\x8dlanke i rasprave. Predavala je na pijanisti\xc4\x8dkim seminarima u Hrvatskoj i inozemstvu (Tunis, Montreux) te bila \xc4\x8dlanicom \xc5\xbeirija na Natjecanju mladih pijanista u Senigalliji (Italija). Za svoja je pedago\xc5\xa1ka postignu\xc4\x87a dobila mnoga priznanja i nagrade.'